Teateranmeldelse:La den rette komme inn 

STAVANGER (VG) 
Vampyrer har vært en åpenbar mangel på norske teaterscener. 
Det blir man klar over i kveld! 

LA DEN RETTE KOMME INN 

Det er Rogaland teater som er på bittet: 
Sceneversjonen av John Ajvide Lindqvists roman, senere filmregissert til kultstatus av Tomas Alfredson i 2008. 

La det bare være sagt: 
Rogaland teater lager en horribelt god forestilling! 
Det handler om mobbeofferet og på alle måter forsømte Oskar, som i møte med vampyren Eli både får satt hele sitt liv i perspektiv. 
Og dessuten adskillig kraft til å mestre den tilværelse alle andre forsøker å knuse. 

Kan hende høres dette forferdelig sosialrealistisk ut. 
Det er helt motsatt! 
Poetisk, fantastisk, groteskt og ømt flyter det hele avgårde som den mest givende av alle skrekkhistorier. 

Kulissenes effektive illusjon av uendelighet rammer inn to hovedpersoner med helt usedvanlige prestasjoner: 
Kristian Berg Jåtten med en uforfalsket og rått stødig barnlighet, Ingrid Rusten som den kjønnsløse, temperaturløse, aldersløse og vektøse vampyren Eli, med alt for store viten og alt for stort anlegg for ondskap. 
Begge lengter, begge vil finne en vei ut av håpløsheten. 
Og det gjør de - så blodet spruter og hodene triller. 

Det er ikke engang alt for grotesk: 
Midt i all voldsomheten finnes en varme og varhet og humor, en balansegang som kun er mulig å ivareta med en spennende og gjennomført kvalitetstekst, fremført av et ensemble med enorm trygghet. 

Stemningsskiftene mellom det lavmælt, fortrolige og de ville, bloddryppende scenene der man virkelig føler at absolutt alt står på spill, faller ikke et øyeblikk utenfor rammene omkrig et relevant og fantasieggende spill om kampen mellom det onde og det gode - inne i menneskene og vampyrene, og rundt dem. 

Det er fantasi og frodig realisme i en sømløs og storartet forestilling! 
